ΓΡΑΠΤΗ ΕΡΩΤΗΣΗ E-1716/98

υποβολή: Florus Wijsenbeek (ELDR) προς την Επιτροπή

(29 Μαΐου 1998)

Θέμα: Οι δευτερέυουσες διασυνδέσεις

Έχει ενημερωθεί η Επιτροπή σχετικά με το γεγονός ότι η συμμετοχή που είχε υποσχεθεί η Γερμανία στο πρόγραμμα εκμετάλλευσης για την κατασκευή της γραμμής Betuwe και HSL-Oost (σύμβαση του Wanemunde της 31ης Αυγούστου 1992, άρθρο 2, παρ. 1β και άρθρο 2, παρ.2β), δεν αναφέρεται σε κανένα σημείο των κειμένων σχετικά με τη χρηματοδότηση των σιδηροδρομικών υποδομών; Η κατάσταση αυτή προκαλεί ανησυχία στις Κάτω Χώρες που θα επιθυμούσαν να λάβουν εγγυήσεις, οι οιποίες είναι μείζονος σημασίας για τη χώρα, σχετικά με την αναγκαία ικανότητα του σιδηροδρομικού δικτύου σε ένα μεταγενέστερο στάδιο της υλοποίησης, τόσο της γραμμής Betuwe, όσο και της γραμμής HSL-Oost. Όπως γνωρίζει η Επιτροπή, οι δύο αυτές δευτερεύουσες διασυνδέσεις αποτελούν ουσιαστικό κρίκο των Διευρωπαϊκών Δικτύων που αναφέρει η Συνθήκη του Μάστριχτ.

Αντιλαμβάνεται η Επιτροπή ότι, εάν δεν πραγματοποιηθούν εγκαίρως οι ως άνω επενδύσεις, ακόμα δε χειρότερα εάν δεν πραγματοποιηθούν καθόλου, κινδυνεύει να αδρανήσουν οι εργασίες χάραξης των εν λόγω γραμμών, υπονομεύοντας έτσι την ταχεία υλοποίηση των ΔΔ;

Πέραν τούτου, έχει η Επιτροπή συνείδηση του γεγονότος ότι οι Κάτω Χώρες και το Βέλγιο επιθυμούν να προωθήσουν την υλοποίηση των ΔΔ, και ειδικότερα των δευτερευουσών διασυνδέσεων, με στόχο την ανάκαμψη της ευρωπαϊκής οικονομίας; Το σκεπτικό ότι καλύτερες δευτερέυουσες διασυνδέσεις στο Benelux θα μπορούσαν να βλάψουν το εθνικό οικονομικό συμφέρον, δεν θα πρέπει να επηρεάσει την υλοποίηση των στόχων που έχουν τεθεί όσον αφορά την ελεύθερη κυκλοφορία των αγαθών, των υπηρεσιών και των προσώπων που απαιτεί η λειτουργία της ενιαίας αγοράς.

Είναι διατεθειμένη η Επιτροπή να επέμβει ενώπιον των γερμανικών αρχών σχετικά με το θέμα της χάραξης της γραμμής Betuwe και HSL-Oost στο γερμανικό έδαφος;

Εάν ναι, με ποιον τρόπο;

Εάν όχι, για ποιο λόγο;

Απάντηση του κ. Kinnock εξ ονόματος της Επιτροπής

(8 Ιουλίου 1998)

Η γερμανο-ολλανδική διακυβερνητική συμφωνία της 31ης Αυγούστου 1992 σχετικά με τη βελτίωση των γερμανο-ολλανδικών σιδηροδρομικών εμπορευματικών και επιβατικών μεταφορών προβλέπει σειρά συντονισμένων μέτρων υποδομής που θα ληφθούν από αμφότερα τα κράτη μέλη, σύμφωνα με τις αντίστοιχες αρμοδιότητές τους. Η συμφωνία καλύπτει την κατασκευή της γραμμής του Betuwe στις Κάτω Χώρες και ανάλογα μέτρα εξασφάλισης της αναγκαίας αύξησης της μεταφορικής δυναμικότητας στη Γερμανία, καθώς και την αναβάθμιση της γραμμής Άμστερνταμ - Ουτρέχτη - Emmerich - Oberhausen, για ταχύτητες έως 200 χιλιόμετρα/ώρα, για τις μεταφορές επιβατών.

Τα μέτρα που αφορούν τη Γερμανία, τα οποία καθορίζονται στην διακυβερνητική συμφωνία του 1992, τελούν υπό επεξεργασία και θα εφαρμοστούν σταδιακά, ανάλογα με τις απαιτήσεις δυναμικότητας. Οι βελτιώσεις υποδομής στον κόμβο του Oberhausen βρίσκονται ήδη στο στάδιο της κατασκευής. Το γερμανικό πενταετές πρόγραμμα επενδύσεων για τις υποδομές, το οποίο καλύπτει την περίοδο 1998-2002, προβλέπει επενδύσεις 54 εκατομ. DM για την γραμμή Emmerich - Oberhausen, ποσό που θεωρείται ικανό να καλύψει τις ανάγκες την περίοδο αυτή, και το οποίο αποτελεί το πρώτο βήμα ενός σημαντικού μέσο - και μακροπρόθεσμου προγράμματος επενδύσεων.

Με τα δεδομένα αυτά, η Επιτροπή δεν αντιλαμβάνεται τους λόγους για τους οποίους θα έπρεπε να παρέμβει στην περίπτωση της Γερμανίας. Είναι πεπεισμένη ότι θα ληφθούν τα κατάλληλα μέτρα προαγωγής του διευρωπαϊκού δικτύου μεταφορών στη Γερμανία με τον ίδιο ζήλο που επεδείχθη στις χώρες της Μπενελούξ.